প্রধান মন্ত্রীগী কেরল খোংচৎ, তেংবাং পীবা অমসুং মী কনবগী থবক য়েংশিনখ্রে

প্রধান মন্ত্রীনা রাজ্যদা থোক্লিবা ইচাউনা মরম ওইদুনা ওইহল্লিবা ফিভমশিং য়েংশিন্নবগীদমক্তা কেরলদা চৎখ্রে। য়েংশিনবগী মীফম অমা পাংথোক্লবা মতুংদা, নোং-চীংগী ফিভম য়েংদুনা, মহাক্না রাজ্যগী ইচাউনা শোকহল্লবা মফম খরদা নোংথক্তগী অমাং-অতাশিং অদু য়েংশিনখি। নোংথক্তগী য়েংশিনবা অদুদা প্রধান মন্ত্রীগা লোইননা রাজ্য অদুগী রাজ্যপাল, মুখ্য মন্ত্রী অমসুং কেন্দ্রগী তুরিজমগী রাজ্য মন্ত্রী শ্রী কে.জে. অলফোন্সু শরুক য়াখি। প্রধান মন্ত্রীনা ইচাউনা মরম ওইদুনা মনুং-মতম চাদনা লৈখিদ্রবশিং অমসুং লন-থুম মাং-তাকখিবশিং অদুগীদমক অৱাবা অমসুং নুংঙাইতবা ফোংদোকখি। প্রধান মন্ত্রীনা রাজ্যগী মুখ্য মন্ত্রী শ্রী পিনারায়ী বিজয়ন অমসুং রাজ্য সরকারগী ওফিসিয়েলশিংগা লোইননা মীফম অমা ফমদুনা ইচাউনা ওইহল্লিবা ফিভমগী মতাংদা য়েংশিনখি। য়েংশিনবগী মীফম পাংথোক্লবা মতুংদা প্রধান মন্ত্রীনা রাজ্যগীদমক্তা লুপা ক্রোর ৫০০গী শেলগী তেংবাং পীননবা লাওথোকখি। মসি ওগস্ত ১২, ২০১৮দা গৃহ মন্ত্রীনা লাওথোকখিবা লুপা ক্রোর ১০০ অদুগী মথক্তনি। মহাক্না রাজ্য সরকারদা থাজবা পীখি মদুদি রাজ্য সরকারনা তানখিবা হৱাই-চেংৱাই অমদি হিদাক্কী পোৎলমনচিংবা তেংবাংগী পোৎলমশিং ফংহনগনি। প্রধান মন্ত্রীনা লৈখিদ্রবশিংগী অনকপা মরি-মতাশিংদা মীওই অমমমদা লুপা লাখ ২ অমসুং কা হেন্না শোক্লবশিংদা লুপা লিশিং ৫০গী শেলগী মতেং ওইনা প্রধান মন্ত্রী রিলিফ ফন্দ (পি.এম.এন.আর.এফ)দগী পীনবা লাওথোকখি। প্রধান মন্ত্রীনা ইন্সুরেন্স কম্পেনীশিংদা অখন্নবা কেম্পশিং পাংথোক্তুনা অমাং-অতা থোক্লিবশিং অদু হোৎতোক্নবা অমসুং সোসিয়েল সেক্যুরিতী স্কিমগী মখাদা অৱাবা নংলবা ইমুং-মনুংশিং অমসুং বেনিফিসরীশিংদা অকক্নবা মতমগী মনুংদা কম্পেন্সেসন ফংহন্নবা খঙহনখ্রে। মহাক্না ফসল বীমা য়োজনাগী মখাদা লৌমীশিংনা তাল্লকপশিং অদু খুদক্তা লোইশিন্নবসু খঙহনখি। প্রধান মন্ত্রীনা ভারতকী নেস্নেল হাইৱে ওথোরিতী (এন.ঐচ.এ.আই.)দা তঙাইফদবা ওইনা ইচউনা শোকহল্লবা নেস্নেল হাইৱেশিং শেজিন্নবা খঙহনখ্রে। এন.তি.পি.সি. অমসুং পি.জি.সি.আই.এল.গুম্বা কেন্দ্রগী পব্লিক সেক্তরশিংদা খঙহনখ্রে মদুদি ইলেক্ত্রিক লাইনশিং শেমজিন্নবগীদমক্তা রাজ্য সরকারদা ফংহনবা য়াবা মতেং ফংহন্নবা শেম শাদুনা লৈগদবনি। মাং-তাক্নীংঙাইগী মশক ওইরবা তমথিরবা ইচাউনা মরম ওইদুনা অমাং-অতা থোকহনখ্রবা খুঙ্গংগী কচাগী য়ুমশিং অদুগীদমক, প্রধান মন্ত্রী অৱাস য়োজনা-গ্রামিনগী মখাদা, করিগুম্বা মখোয়শিং অদুনা পি.এম.এ.ৱাই-জীগী পর্মানেন্ত ৱাইৎ-লিস্তকী মফম অমা হেক্তদা লৈজরবসু তঙাইফদবা ওইনা য়ুম পীগনি। মহাত্মা গান্ধী রাস্ত্রীয় গ্রামিন রোজগার গরেন্তী য়োজনাগী মখাদা ২০১৮-১৯গী লেবর বজেত্তা মীওই অমগী নুমিৎ ক্রোর ৫.৫গী অয়াবা পীখ্রে। রাজ্য সরকারনা মসিদা হেনগৎহন্নীংবগী ৱাফম অমা হেক্তা পুখৎলকপদা মদু খন্নগনি। হোর্তিকলচরগী পুনশিল্লবা চাউখৎ-থৌরাংগী মখাদা লৌমীশিংনা মাং-তাকখ্রবা হৈকোলশিং অদু অমুক হন্না কোইননবা মতেং পীগনি। কেন্দ্র সরকারনা কেরলদা ইচাউগী ফিভম অদু লেপ্তনা অমদি কুপ্না য়েংশিল্লি। রাজ্য সরকারদা ফিভম অসিদগী কঞ্জনবগীদমক তেংবাং পুম্নমক ফংহল্লি। প্রধান মন্ত্রীনা ইচাউনা ওইহল্লিবা ফিভমগী মতাংদা মুখ্য মন্ত্রীগা লেপ্তনা পাউ ফাওনরি। প্রধান মন্ত্রীগী য়াথং মতুং ইন্না জুলাই ২১, ২০১৮দা গৃহ রাজ্য মন্ত্রী শ্রী কিরেন রিজিজুনা শ্রী কে.জে. অলফোন্স (মনীং তম্বা রাজ্য মন্ত্রী) অমসুং অৱাংবা থাক্কী কেন্দ্রগী কাংবু অমগা লোইনদুনা অলপ্পুঝা অমসুং কোত্তয়ম জিলাদা চৎতুনা ইচাউগী ফিভম অমসুং তেংবাং পীবগী থবকশিং য়েংশিনখি লোইননা শোকহল্লবা মীওইশিংগা উনখি। ওগস্ত ১২, ২০১৮দা কেন্দ্রগী গৃহ মন্ত্রী শ্রী রাজনাথ সিংহনা তুরিজম রাজ্য মন্ত্রী (মনীং তম্বা) শ্রী কে.জে. অলফোন্স অমসুং সেনিয়র ওফিসিয়েলশিংগা লোইননা কেরলগী ইচাউ অমসুং লৈবাক নীংখাইবনা শোকহল্লবা মফমশিংদা নোংথক্তগী য়েংশিনখি অমসুং রাজ্যগী মুখ্য মন্ত্রী, অতৈ মন্ত্রীশিং অমসুং অতৈ ওফিসিএলশিংগা লোইননা কেন্দ্র অমসুং রাজ্য সরকারনা পাইখৎলিবা মী থিবা, কনবা অমসুং তেংবাং পীবগী থবকশিং য়েংশিনখি। গৃহ মন্ত্রীনা এন.দি.আর.এফ.তগী লুপা ক্রোর ১০০গী তেংবাং পীনবসু লাওথোকখি। কেন্দ্রগী মন্ত্রালয়শিংগী অপুনবা কাংলুপ (আই.এম.সি.তি.) অমনা রাজ্য সরকারনা ২১.০৭.২০১৮দা পীখিবা মেমোরেন্দম অমগী মতুং ইন্না ওগস্ত ৭তগী ১২, ২০১৮ ফাওবা রাজ্যগী শোকহল্লবা মফমশিংদা চৎতুনা অমাং-অতা থোকপশিং অদু য়েংশিনখি। থৌমী ১,৩০০ অমসুং হি ৪৩৫ য়াওবা এন.দি.আর.এফ.কী লুপ ৫৭না মী থিবা অমসুং কনবগী থবক পাইখৎখি। বি.এস.এফ., সি.আই.এস.এফ., আর.এ.এফ.কী কম্পেনী ৫ রাজ্যদা তেংবাং পীবা অমসুং মী কনবগী থবক্তা শিজিন্নখি। খোং লান্মী, ঈশিং লান্মী অমসুং কোস্ত গার্দসু রাজ্যদা মী কনবগী থবক্তা শিজিন্নখি। তেংবাং পীবা অমসুং মী কনবগী থবক্তা পুন্না হেলিকোপ্তর ৩৮ শিজিন্নখি। মসিদা নত্তনা প্লেল ২০সু পোৎ-চৈ হোন্ননবা শিজিন্নরি। খোং লান্মীনা ইঞ্জিনীয়রিং তাস্ক ফোর্স (অ.তি.এফ.)কী ত্রেন তৌরবা থৌমী ৭৯০ লৈবা কলম ১০ অমসুং লুপ ১০ শিজিন্নখি। কোস্ত গার্দনা লুপ ৪২, হেলিকোপ্তর ২ অমসুং জহাজ ২ পুথোকখি। ওগস্ত ৯দগী এন.দি.আর.এফ., খোং লান্মী অমসুং ঈশিং লান্মীনা পুন্না মীওই ৬,৭১৪ কনখ্রে নত্রগা পুথোরকখ্রে অমসুং মীওই ৮৯১ লোম লায়েংখ্রে। প্রধান মন্ত্রীনা অসিগুম্বা অমুক্তা ওইখিদ্রিবা অৱাবা অসিবু মায়োক্ননবগীদমক রাজ্য সরকারনা পাইখৎলিবা থবকশিং অদুগীদমক থাগৎপা ফোংদোকখি। মহাক্না হায়খি মদুদি হৌজিক ফাওবা ঈশিংদা থোরকপা ঙমদনা লৈরিবশিং কনবা অসি তঙাইফদনা য়াম্না মরু ওই অমসুং থবক অসিগীদমক্তা ভারত সরকারনা রাজ্য সরকারগীদমক্তা অঙম্বা মতেং পাংখিগনি।